
Овогодишњи ФЕСТ обележиће изузетно богат програм кога карактеришу највећа светска редитељска и глумачка имена и тренутно најактуелнији наслови. О изузетном програму говори, поред филмова који су се већ потврдили наградама на фестивалима прошле године и неколико остварења који су озбиљни кандидати у трци за овогодишњег Оскара. 

Фестивал ће, као што је то већ традиција, отворити филм награђен Златном палмом – Љубав Махаела Ханекеа. Филм је истовремено и кандидат за Оскара у више категорија, између осталих и за најбољи филм и режију. Нови филм Горана Марковића Фалсификатор затвориће 41. ФЕСТ, што ће уједно бити и светска премијера овог остварења.

У оквиру познатих ФЕСТ-ових програмских целина наћи ће се 75 премијерних филмова.
ГЛАВНИ ПРОГРАМ - фестивалски победници, оскаровци, велики аутори
ЕВРОПА ВАН ЕВРОПЕ - такмичарска селекција европских кинематографија изван ЕУ
ХОЛИВУД - пресек америчког репертоарског филма
ЕВРОПА У ЕВРОПИ - продукције и копродукције унутар ЕУ
ПАНОРАМА СВЕТСКОГ ФИЛМА - далеке кинематографије
ИЗАБРАНИ ДОКУМЕНТАРЦИ
У ФОКУСУ: ЈУЖНА АМЕРИКА 
ФЕСТ ПРЕДСТАВЉА - нови српски филм
Главни програм доноси филмове омиљених аутора ФЕСТ-ове публике, али и неких које нисмо имали прилике да видимо дуже време. Гледаћете Јаднике Тома Хопера, Мастер Пол Томаса Андерсона, Риму с љубављу Вудија Алена,  Обећану земљу Гас ван Санта,  Страст Брајана де Палме, Анђеоски део Кена Лоуча, У кући Франсоа Озона, На путу Валтера Салаша, Скривена Лепота Марка Белокија, Хичкока Саше Гервазија, The Best Offer Ђузепеа Торнатореа, а после десетогодишње паузе имаћемо прилику да видимо ново остварење Бернарда Бертолучија, филм Ја и ти. 
Холивуд окупља највеће филмске звезде, глумце у трци за Оскара, Дензела Вошингтона у филму Лет Роберта Земекиса, Бредлија Купера у комедији У добру и у злу Дејвида Расела,  Данијел Деј Луиса као Линколна у режији Стивена Спилберга. Метју Меконахи се појављује у филмовима Врели Мајк Стивена Содерберга и Пискарало Ли Данијелса, 
а легендарни Клинт Иствуд поново глуми у остварењу Роберта Лоренца Муке са фелшом. Роберт Редфорд режира и глуми уз Шију Ла Буфа у трилеру Правило ћутања. Филмови  уврштени у овај и остале програме ФЕСТ-а 2013 имају тридесетак номинација за награду Оскар. 
У оквиру такмичарског програма Европа ван Европе ове године ће за новчану награду у вредности од 2000 евра у трци бити девет филмова из: Турске, Русије, Казахстана, Украјине, Србије, Хрватске, Норвешке, Израела и Јерменије.
Програмска целина Европа у Европи представља најбоља остварења са старог континента и то из Шпаније, Француске, Шведске, Чешке, Португала, Холандије, Аустрије, Данске, Бугарске, Пољске и ауторе - Алекса Де Ла Иглесиа, Сузан Бир, Томаса Винтерберга као и последњи филм Клода Милера...  Међу Изабраним документарцима ове године се издвајају филмови који се баве филмским темама као што су Бергман и Мањани, Целулоиднио и дигитално и С љубављу, Мерилин који открива тајне пронађених писама славне глумице. Панораму светског филма нам ове године представљају Абас Киаростами, Вон Кар-вај, Такеши Китано и друга значајна имена светског филма из Канаде, Израела, Ирана, Саудијске Арабије, Мозамбика и Кине. На  овај програм се надовезује Фокус: Јужна Америка са посебним освртом на филмове са овог континента.
У програму Фест представља са задовољством истичемо четири домаћа 
дугометражна филма и једну копродукцију. Поред Фалсификатора Горана Марковића на затварању Фестивала, на програму ће се након америчке премијере на Санденс фестивалу наћи и Кругови Срдана Голубовића, затим дебитантски филм Љубав долази касније Хаџи-Александра Ђуровића, као и филм Најлепша је земља моја у копродукцији Немачке, Србије и Хрватске. Међу домаћим премијерама је и документарац, филм Албертов пут Предрага Бамбића, о Алберту Мајеру идејном конструктору Панафлекс камера, пореклом из Перлеза у Банату, који ће имати светску премијеру на ФЕСТ-у.
Као пратећи програм 41. ФЕСТ-а биће одржан Округли сто на тему будућности филмске траке, снимања филмова и дигиталне револуције у седмој уметности. Учесници округлог стола биће протагониста филма Албертов пут, Алберт Мајер творац Панавижн камере, Никша Свиличић, редитељ из Хрватске, Предраг Бамбић у улози модератора као и домаћи филмски стручњаци.

Као и претходних година Фестивал ће се одржати у Сава центру као главној дворани, Дому омладине, Дворани културног центра, Кинотеци, а новост је да ће се филмови приказивати и у биоскопу Фонтана на Новом Београду.

Улазнице ће по цени од 150 до 350 динара бити у продаји од 1. фебруара 2013. на благајнама ових дворана. Цена улазнице за свечано отварање је 500 динара. 
Од 1. до 7. фебруара важи попуст од 10%  на комплет карата.
Новинари који желе да се акредитују за праћење 41. ФЕСТ-а могу то да ураде преко линка на нашем сајту www.fest.rs  у секцији press. 
Рок за слање захтева за акредитацију је 8. фебруар 2013.

Уручивање акредитација и материјала обављаће се од 19 – 21. фебруара 2013. 
Прес пројекције почеће дан пре свечаног отварања Фестивала, 21. фебруара.
Лепа традиција сарадње између генералног спонзора НИС-а и ФЕСТ-а траје и ове године. 
Остали спонзори су: ТЕЛЕКОМ, EР ФРАНC, РЕНО, ХОТЕЛ МЕТРОПОЛ, РТС, СТУДИО Б, ТВ АРТ, НАKCИ РАДИО, РАДИО 3, ТВ5, ПОЛИТИКА, ВРЕМЕ, ДАНАС, СИТИ МАГАЗИН, КУРИР, СТОРИ, ЕЛ, СЕНСА, ЛИСА,ТОБ, НЕС KAФE.
www.fest.rs
